b'\n_START_ARTICLE_\nPape\xc5\xbe Hadrijan II.\n_START_SECTION_\n\xc5\xbdivljenjepis\n_START_PARAGRAPH_\nPo smrti pape\xc5\xbea Nikolaja so izvolili Rimljani na pape\xc5\xa1ki prestol skoraj 75-letnega Hadrijana i\xc5\xbc slavne rimske dru\xc5\xbeine Colonna, ki je dala Cerkvi \xc5\xbee dva pape\xc5\xbea: \xc5\xa0tefana III.  in Sergija II. . _NEWLINE_Gregor IV.  ga je povi\xc5\xa1al v kardinala-duhovnika pri cerkvi sv. Marka. Bil je resen pape\xc5\xa1ki kandidat \xc5\xbee po smrti Leona IV.  (855) in Benedikta III.  (858).\n_START_SECTION_\nDru\xc5\xbeinska tragedija\n_START_PARAGRAPH_\nHadrijan je verjetno odklonil izvolitev zato, ker sta \xc5\xa1e \xc5\xbeiveli njegova \xc5\xbeena in h\xc4\x8derka. Preden je postal duhovnik, je bil namre\xc4\x8d poro\xc4\x8den. Z \xc5\xbeeninim dovoljenjem je vstopil v duhovni\xc5\xa1ki stan. Zadela pa ga je huda dru\xc5\xbeinska nesre\xc4\x8da. Gubbijski \xc5\xa1kof Arzenij, ki je bil sorodnik Anastazija Knji\xc5\xbeni\xc4\x8darja , je bil pred posve\xc4\x8denjem tudi poro\xc4\x8den in je imel sina Elevterija (Eleutherius). Ta je pobegnil z omenjeno h\xc4\x8derko pape\xc5\xbea Hadrijana. Ko ga je rimska oblast zaradi tega za\xc4\x8dela preganjati, je dekle skupaj z njeno materjo umoril; pobegniti pa ni ve\xc4\x8d mogel, ker so ga ujeli ter obsodili na smrt. Za sodelovanje pri zlo\xc4\x8dinu je bil \xe2\x80\x93 verjetno ne brez razloga \xe2\x80\x93 osumljen tudi Anastazij Knji\xc5\xbeni\xc4\x8dar; zato je pape\xc5\xbe Hadrijan obnovil obsodbo, ki jo je izrekel proti Anastaziju \xc5\xbee Leon IV. Knji\xc5\xbeni\xc4\x8dar je pobegnil na cesarski dvor in se kljub pozivom ni pri\xc5\xa1el opravi\xc4\x8dit. \xc5\xa0ele pozneje se je udele\xc5\xbeil \xc4\x8cetrtega carigrajskega koncila  kot \xc4\x8dlan cesarskega spremstva.\n_START_SECTION_\nOsmi vesoljni cerkveni zbor\n_START_PARAGRAPH_\nV Carigradu so se zgodile velike politi\xc4\x8dne spremembe. Zarotniki so septembra 867 umorili razuzdanega cesarja Mihaela Pijanca ter posadili na cesarski prestol mladoletnega Bazilija Makedonca. Ta je odvzel prigrabljeno \xc4\x8dast patriarhu Fotiju, ga zaprl v samostan in osvobodil iz je\xc4\x8de ter vrnil na patriar\xc5\xa1ki sede\xc5\xbe Ignacija. Naslednje leto je poslal poslanstvo v Rim, da bi o tem obvestili pape\xc5\xbea. Ker je medtem bil \xc5\xbee mrtev, je Nikolajev naslednik Hadrijan II. poslance naklonjeno sprejel, pregledal njihove listine in \xc5\xbee junija 869 sklical sinodo pri svetem Petru v Rimu. Tu so potrdili sklepe njegovega prednika, obsodili sklepe carigrajske sinode, ki jo je vodil 867 Fotij, vse njegove spise se\xc5\xbegali in njega samega ponovno izob\xc4\x8dili._NEWLINE__NEWLINE_Pape\xc5\xbe je takoj poslal tri odposlance, da naj v Carigradu objavijo rimske sklepe in obsodijo soudele\xc5\xbeence pri razkolu. |Ostijski \xc5\xa1kof Donat (Donatus), nepijski \xc5\xa1kof \xc5\xa0tefan ter diakon Marin (Marinus) so ponesli pape\xc5\xbeevo pismo, kjer poziva cesarja, naj v Carigradu \xc4\x8dim prej skli\xc4\x8de vesoljni cerkveni zbor, na katerem naj sodelujejo le tisti \xc5\xa1kofje, ki bodo podpisali pape\xc5\xbeev obrazec zedinjenja (libellus satisfactionis). _NEWLINE_Cesar Bazilij (867-886) je sklical koncil|, ki je obnovil pretrgano cerkveno edinost, potrdil dovoljenost in primernost \xc4\x8de\xc5\xa1\xc4\x8denja svetih podob, kakor tudi zamenjavo na carigrajskem patriar\xc5\xa1kem sede\xc5\xbeu. Tako se je Ignacij zopet vrnil na patriar\xc5\xa1ki sede\xc5\xbe, kjer je ostal vse do svoje smrti 877.\n_START_SECTION_\nSlovansko bogoslu\xc5\xbeje\n_START_PARAGRAPH_\nV cerkvi Marije Sne\xc5\xbene je o Bo\xc5\xbei\xc4\x8du 867 Hadrijan II. z vsemi \xc4\x8dastmi sprejel solunska brata Cirila in Metoda ter slovesno potrdil bogoslu\xc5\xbene knjige v slovanskem jeziku._NEWLINE_\xc5\xbditje Konstantina o tem dogodku v 17. poglavju poro\xc4\x8da, da je pape\xc5\xbe sprejel slovenske knjige, jih posvetil in polo\xc5\xbeil (na oltar) v cerkvi svete Marije, ki se imenuje Fatne (Jaslice); in peli so nad njimi sveto liturgijo."\n_START_SECTION_\nSmrt\n_START_PARAGRAPH_\nPape\xc5\xbe Hadrijan II. je umrl 13. decembra 872 v Rimu. _NEWLINE_ _NEWLINE_Pokopan je v Baziliki svetega Petra v Vatikanu.'